ΓΡΑΠΤΗ ΕΡΩΤΗΣΗ P-1480/97 υποβολή: Honσrio Novo (GUE/NGL) προς την Επιτροπή (24 Απριλίου 1997)

Θέμα: Κανονισμός για πρόσθετες εισαγωγές από το Βιετνάμ

Μέσω κανονισμού που ενεκρίθη πριν από ημέρες στην «Επιτροπή Κλωστοϋφαντουργικών Προϊόντων» επιδιώκεται να επιτραπεί η εισαγωγή «πρόσθετων ποσοτήτων» κλωστοϋφαντουργικών προϊόντων διαφόρων κατηγοριών από το Βιετνάμ.

Αρκεί μια σύντομη ανάγνωση των άρθρων του κανονισμού για να συναχθεί το συμπέρασμα ότι αυτές οι «πρόσθετες ποσότητες» προέρχονται από άδειες εξαγωγής που χορηγήθηκαν καταχρηστικώς. Εξ άλλου, πρόκειται για ποσότητες εξαιρετικά σημαντικές που σε ορισμένες μάλιστα περιπτώσεις φθάνουν το 600% αυτών που είχαν αρχικώς προβλεφθεί. Συν τοις άλλοις, ο κανονισμός προβλέπει τη διαχείριση των «πρόσθετων ποσοτήτων» στις «ποσοστώσεις των προσεχών ετών», μέτρο που, όπως γνωρίζω, προβλέπεται μόνον στις τροποποιήσεις του κανονισμού 3030/90 επί των οποίων το Ευρωπαϊκό Κοινοβούλιο εκπονεί γνωμοδοτήσεις που δεν έχουν ακόμα εγκριθεί από το Συμβούλιο.

Για τους ανωτέρω λόγους ζητώ από την Επιτροπή να μου απαντήσει στις ακόλουθες ερωτήσεις: Είναι διατεθειμένη η Επιτροπή να εγκρίνει κανονισμό που αποσκοπεί απλώς να καλύψει καταστάσεις ιδιαίτερα συγκεχυμένες και που δεν είναι σύμφωνες με τη νομιμότητα και τους κανόνες που έχουν ορισθεί και θεσπισθεί; ή μήπως θεωρεί ότι οι «πρόσθετες ποσότητες» είναι αμελητέες, λαμβανομένων υπόψη των τιμών που αναφέρω ανωτέρω;

Και, τέλος, θεωρεί μήπως η Επιτροπή πολιτικώς ορθό να εγκρίνει κανονισμό που τα άρθρα του βασίζονται -έστω και μερικώς - σε νομοθετικό υλικό του οποίου το ΕΚ δεν έχει περατώσει την εξέταση και που δεν έχει ακόμα επικυρωθεί από το Συμβούλιο;

Απάντηση του Sir Leon Brittan εξ ονόματος της Επιτροπής (22 Μαΐου 1997)

Το κείμενο στο οποίο αναφέρεται το Αξιότιμο Μέλος του Κοινοβουλίου ήταν, κατά την υποβολή της ερώτησης, σχέδιο κανονισμού της Επιτροπής που είχε λάβει ευνοϊκή γνώμη με ειδική πλειοψηφία από την επιτροπή κλωστοϋφαντουργικών θεμάτων, αλλά δεν είχε ακόμα υιοθετηθεί από το όργανο. Η υιοθέτησή του έγινε στις 6 Μαΐου 1997 (κανονισμός (ΕΚ) αριθ. 821/97 ((ΕΕ L 117 της 7.5.1997. ))).

Ο εν λόγω κανονισμός βασίζεται στο άρθρο 8 του κανονισμού (ΕΟΚ) αριθ. 3030/93 ((ΕΕ L 275 της 8.11.1993. )) για το κοινό καθεστώς που εφαρμόζεται στις εισαγωγές ορισμένων κλωστοϋφαντουργικών προϊόντων καταγωγής τρίτων χωρών, που επιτρέπει στην Επιτροπή να χορηγεί πρόσθετες ποσότητες σε ειδικές συνθήκες. Στην προκειμένη περίπτωση, η Επιτροπή διαπίστωσε, στις αρχές του 1997, ότι για τέσσερις κατηγορίες κλωστοϋφαντουργικών προϊόντων καταγωγής του Βιετνάμ συνέχιζαν να υποβάλλονται άδειες εξαγωγής πέραν της διαθέσιμης ποσόστωσης. Ποσοτικά, τα στοιχεία που υπερβαίνουν την ποσόστωση αντιπροσωπεύουν για την κατηγορία 7 (μπλούζες), 21 (άνορακ), 26 (φορέματα) και 28 (παντελόνια) αντίστοιχα ποσοστά 1,2%, 0,4%, 11,7% και 12,1% των ποσοστώσεων.

Μετά από εξακρίβωση σε συνεργασία με τις βιετναμικές αρχές, φάνηκε ότι ορισμένες άδειες εξαγωγής που εκδόθηκαν από το Βιετνάμ κατά τη διάρκεια του 1996 για προϊόντα των ίδιων κατηγοριών που ήδη εισάχθηκαν στην Κοινότητα, είχαν πιθανότατα παραποιηθεί και περιείχαν ενδείξεις σχετικά με την ποσότητα ανώτερες από εκείνες που είχαν αρχικά εγκριθεί από τις αρχές του Βιετνάμ.

Έτσι, η υποτιθέμενη απάτη, που έγινε κατά το έτος ποσόστωσης 1996, είχε σαν αποτέλεσμα να εμποδίσει, στο τέλος του έτους, τους εισαγωγείς καλής πίστης και κατόχους έγκυρων εγγράφων εξαγωγής να εισαγάγουν εμπορεύματα, τα οποία βρέθηκαν έτσι μπλοκαρισμένα στον λιμένα άφιξης εφόσον ήταν αδύνατο να πάρουν άδεια εισαγωγής.

Έχουν αρχίσει έρευνες τόσο στην Κοινότητα, όσο και στο Βιετνάμ προκειμένου να εξακριβωθούν οι λόγοι και οι ευθύνες των ποσοτικών διαφορών που διαπιστώθηκαν στις άδειες εξαγωγής. Εν αναμονή της ολοκλήρωσης των ερευνών αυτών, ήταν αναγκαίο να ρυθμιστεί το θέμα των μπλοκαρισμένων εμπορευμάτων στα τελωνεία, έτσι ώστε να μην τιμωρηθούν αδικαιολόγητα οι εισαγωγείς καλής πίστεως και η Επιτροπή, στο ενδιάμεσο διάστημα, προέβη στην εξακρίβωση των αδειών εξαγωγής σχετικά με τα μπλοκαρισμένα εμπορεύματα. Το σχέδιο κανονισμού που υποβλήθηκε στην επιτροπή κλωστοϋφαντουργικών απέβλεπε συνεπώς στη ρύθμιση αυτού του προβλήματος.

Πρέπει να υπογραμμιστεί ότι το άρθρο 8, στην ισχύουσα διατύπωσή του κατά την εκπόνηση του σχεδίου κανονισμού, δεν προβλέπει ότι μπορεί η χορήγηση πρόσθετων ποσοτήτων να εξισωθεί από ισοδύναμες μειώσεις επί των ποσοστώσεων άλλων κατηγοριών ή για άλλα έτη ποσόστωσης. Ωστόσο, το Βιετνάμ δεσμεύεται να λάβει υπόψη του αυτές τις πρόσθετες ποσότητες στη διαχείριση των εξαγωγών του το 1997 και να καθιερώσει μία ενημερωτική σύνδεση με το ηλεκτρονικό σύστημα διαχείρισης των αδειών στην Επιτροπη, πράγμα που θα αποτρέψει την επανάληψη αυτής της κατάστασης στο μέλλον.

Κάτω από αυτές τις συνθήκες, η Επιτροπή δεν επέσπευσε την εφαρμογή της τροποποίησης του άρθρου 8 του κανονισμού (ΕΟΚ) αριθ. 3030/93 που προτάθηκε στο Συμβούλιο, σχετικά με την οποία υπάρχει ήδη απάντηση σε προηγούμενη γραπτή ερώτηση αριθ. Ρ-218/97 του Αξιότιμου Μέλους του Κοινοβουλίου ((ΕΕ C 217, 17.7.1997, 128. )).